**Curling**

A curling csapatjáték, a téli [sportok](http://hu.wikipedia.org/wiki/Sport) egyike. A játékot két csapat játssza, mindkét csapat nyolc-nyolc követ csúsztathat a jégpályán egy kijelölt kör alakú mezőbe. Az a csapat nyer, amelynek kövei a legközelebb esnek a kijelölt kör középpontjához.

**A játék elnevezése**

A sportág magyar elnevezésére több kísérlet is történt már. A játék magyar elnevezésére a csúszókorong és a jégteke elnevezés lehetősége merült fel, mely nevek mindenképpen szerencsésebbek a surrogó játéknévnél, de egyik sem tűnt megfelelőnek, mert a játéknak vajmi kevés köze van a tekéhez, a csúszókorong pedig más, bár némileg hasonló, általában nem jégen űzött sportágat jelöl. Így maradt a curling elnevezés.

**Játékszabályok**

* A két négyfős csapat felváltva csúsztatja köveit a célmező felé. A cél minél több korong elhelyezése a „házban”.
* Minden csapattag két-két követ csúsztathat.
* A csúszás különböző korrekcióit (gyorsítás, kanyarba irányítás) a többi csapattag söpréssel végezheti, a kőhöz azonban nem érhetnek hozzá. A söpréssel nem a jég tisztítása a fő feladat, hanem bizonyos hő biztosítása a jégfelületen, amivel a korong sebességét és irányát lehet befolyásolni.
* A négy csapattag általában rögzített sorrendben végzi a kövek lökését.
* Egy mérkőzés tíz játékmenetből (end*-*ből) áll.
* A csapatoknak az egész mérkőzést tekintve 73–73 perc játékidő áll rendelkezésükre. Egy játékmenet 8–8 kő csúsztatásából áll.
* A játékmenet győztese az a csapat, amelynek köve vagy kövei a célterület középpontjához a legközelebb van, illetve vannak a menet végén. A csapat annyi pontot kap, ahány korongja közelebb van a középponthoz, mint az ellenfél középponthoz legközelebb található köve.
* Minden menet végén térfélcsere következik, aminek az a praktikus oka, hogy a köveket nem kell minden alkalommal „visszaköltöztetni” a kiindulási helyre.
* Minden menetet az előző kör nyertese kezdi, a vesztesé az új menetben az úgynevezett kalapács (*hammer*), azaz ők a kedvezményezettek, mert ők csúsztathatják az utolsó követ.
* Az a csapat győz, amelyik a tízedik menet végén több ponttal rendelkezik. Ha az állás döntetlen, a mérkőzést egy tizenegyedik menet lejátszásával döntik el.

**A pálya**



A curlingpálya hosszúsága 45,5 m, általában fedett (ez nemzetközi versenyeken kívánalom). Készítéséhez desztillált vizet használnak. Felülete enyhén érdes, piciny domború kiemelkedések vannak rajta. Ennek oka az, hogy a teljesen sima jégen túlságosan tapadna a korong, és irányítása is nehézkesebb lenne. A kis dudorokat úgy érik el, hogy a játék előtt és az ötödik end után kézi permetezőből langyos desztillált vizet permeteznek a felületére.

|  |  |  |
| --- | --- | --- |
| **a körök (a ház)** | | |
| **sugara (m)** | **színe a képen** | **neve** |
| 1,83 / 1,22 |  | *---* |
| 1,22 / 0,61 |  | *---* |
| 0,61 / 0,15 |  | *tee* |
| 0,15 / 0 |  | *button* |

**A kellékek**

* A kő egy skót szigetről, Ailsa Craigről származó gránitból készül. Átmérője 30 cm, magassága 12 cm és 19,1 kg súlyú.
* A söprű általában szintetikus műanyaghabból vagy [pamutból](http://hu.wikipedia.org/wiki/Pamut) illetve textilből készül.