**Transzszibériai vasútvonal**

A Transzszibériai vasútvonal egy [oroszországi](http://hu.wikipedia.org/wiki/Oroszorsz%C3%A1g) vasúti fővonal, a Föld leghosszabb [vasútvonala](http://hu.wikipedia.org/wiki/Vas%C3%BAt). A személyforgalomba bevont teljes hossza 9288,2 km. Ebből 1777 km (19,1%) esik a vasútvonal [európai](http://hu.wikipedia.org/wiki/Eur%C3%B3pa) és 7512 km (80,9%) a vasútvonal [ázsiai](http://hu.wikipedia.org/wiki/%C3%81zsia) szakaszára. A vasútvonal induló állomása a [Jaroszlavszkij pályaudvar](http://hu.wikipedia.org/w/index.php?title=Jaroszlavszkij_p%C3%A1lyaudvar&action=edit&redlink=1) [Moszkvában](http://hu.wikipedia.org/wiki/Moszkva); a végállomás pedig [Vlagyivosztok](http://hu.wikipedia.org/wiki/Vlagyivosztok) pályaudvara. A vasútvonal eredeti hossza, a forradalmat megelőzően, [Szentpétervár](http://hu.wikipedia.org/wiki/Szentp%C3%A9terv%C3%A1r) és [Vlagyivosztok](http://hu.wikipedia.org/wiki/Vlagyivosztok) között 9508 km volt.

## A Transzszibériai vasút építése

A vasútvonal építését [1891](http://hu.wikipedia.org/wiki/1891). [május 31](http://hu.wikipedia.org/wiki/M%C3%A1jus_31.)-én Vlagyivosztokban Nyikolaj Alekszandrovics trónörökös, a későbbi [II. Miklós cár](http://hu.wikipedia.org/wiki/II._Mikl%C3%B3s_orosz_c%C3%A1r) jelenlétében kezdték. A teljes vaspálya 1901. november 3‑ra készült el, amikor a keleti és nyugati irányból haladó építők találkoztak.

Az első vasúti szerelvények Szentpétervár és a távol-keleti Vlagyivosztok között 1903 júliusában indultak, a Transzszibériai vasútvonalat hivatalosan [1903](http://hu.wikipedia.org/wiki/1903). [július 13‑án](http://hu.wikipedia.org/wiki/J%C3%BAlius_13.) adták át a forgalomnak. A vasútvonal megnyitásakor a szerelvényeket a [Bajkál‑tavon](http://hu.wikipedia.org/wiki/Bajk%C3%A1l-t%C3%B3) még [vasúti komp](http://hu.wikipedia.org/wiki/Komp) segítségével juttatták át.

[1904](http://hu.wikipedia.org/wiki/1904) telén az [orosz–japán háború](http://hu.wikipedia.org/wiki/Orosz%E2%80%93jap%C3%A1n_h%C3%A1bor%C3%BA) kezdetén, a sürgőssé váló szállítások miatt 45 km hosszú vasúti pályát építettek a befagyott tó jegére. A mozdonyokat és a vasúti kocsikat ezen a szakaszon lovakkal húzták át.

[1905](http://hu.wikipedia.org/wiki/1905). [október 29‑ére](http://hu.wikipedia.org/wiki/Okt%C3%B3ber_29.) készült el a Bajkál‑tavat elkerülő szakasz. Ettől a dátumtól kezdve a vasúti szerelvények akadály nélkül haladhatnak az [Atlanti‑óceántól](http://hu.wikipedia.org/wiki/Atlanti-%C3%B3ce%C3%A1n) a [Csendes‑óceánig](http://hu.wikipedia.org/wiki/Csendes-%C3%B3ce%C3%A1n). A közel 12 évig tartó építkezés (1891-1903) 1 455 413 000 arany rubeljába került az [Orosz Birodalomnak](http://hu.wikipedia.org/wiki/Orosz_Birodalom).

## utvonal.jpgAz útvonal

A Transzszibériai vasútvonal kelet-nyugati irányban közelítőleg 7000 km-es, míg észak-déli irányban 3500 km-es távolságot szel át, és közben 8 időzónát keresztez. A vasútvonal mentén 87 város található.

A Moszkvából induló [Oroszország expressz](http://hu.wikipedia.org/w/index.php?title=Oroszorsz%C3%A1g_expressz&action=edit&redlink=1) menetrend szerint 147 óra 59 perc alatt teszi meg az utat. A visszaút időtartama 148 óra 27 perc.

A vasút déli vonalán közlekedik a [Harkov](http://hu.wikipedia.org/wiki/Harkov)‑[Vlagyivosztok](http://hu.wikipedia.org/wiki/Vlagyivosztok) gyorsvonat, melynek menetideje 173 óra 11 perc.

### Legjelentősebb városok, nevezetes helyek

* [Moszkva](http://hu.wikipedia.org/wiki/Moszkva) (0 km)
* [Nyizsnyij Novgorod](http://hu.wikipedia.org/wiki/Nyizsnyij_Novgorod) (442 km, itt keresztezi a [Volgát](http://hu.wikipedia.org/wiki/Volga))
* [Kirov](http://hu.wikipedia.org/wiki/Kirov) (956 km)
* [Európa](http://hu.wikipedia.org/wiki/Eur%C3%B3pa) és [Ázsia](http://hu.wikipedia.org/wiki/%C3%81zsia) határát 1777 km-nél egy fehér obeliszk jelzi
* [Jekatyerinburg](http://hu.wikipedia.org/wiki/Jekatyerinburg) (1816 km, az [Ural](http://hu.wikipedia.org/wiki/Ur%C3%A1l_(foly%C3%B3))‑hegység)
* [Tyumeny](http://hu.wikipedia.org/wiki/Tyumeny) (2138 km)
* [Omszk](http://hu.wikipedia.org/wiki/Omszk) (2712 km, itt keresztezi az [Irtis](http://hu.wikipedia.org/wiki/Irtis)t)
* [Novoszibirszk](http://hu.wikipedia.org/wiki/Novoszibirszk) (3335 km, itt halad át az [Ob](http://hu.wikipedia.org/wiki/Ob) folyó hídján)
* [Krasznojarszk](http://hu.wikipedia.org/wiki/Krasznojarszk) (4098 km, itt keresztezi a [Jenyiszej](http://hu.wikipedia.org/wiki/Jenyiszej)t)
* [Irkutszk](http://hu.wikipedia.org/wiki/Irkutszk) (5185 km, itt éri el a vasútvonal a [Bajkál‑tavat](http://hu.wikipedia.org/wiki/Bajk%C3%A1l-t%C3%B3), majd 207 km hosszan a tó partján halad)
* [Ulan-Ude](http://hu.wikipedia.org/wiki/Ulan-Ude) (5642 km)
* A [Transzmongol vasútvonal](http://hu.wikipedia.org/w/index.php?title=Transzmongol_vas%C3%BAtvonal&action=edit&redlink=1) induló helye (5655 km)
* [Csita](http://hu.wikipedia.org/wiki/Csita) (6199 km)
* Tarskaja (6312 km, itt kezdődik a [Kínai keleti vasútvonal](http://hu.wikipedia.org/wiki/K%C3%ADnai_keleti_vas%C3%BAtvonal))
* [Birobidzsan](http://hu.wikipedia.org/wiki/Birobidzsan) (8351 km)
* [Habarovszk](http://hu.wikipedia.org/wiki/Habarovszk) (8521 km, az [Amur](http://hu.wikipedia.org/wiki/Amur_(foly%C3%B3)) hídja)
* [Usszurijszk](http://hu.wikipedia.org/wiki/Usszurijszk) (9177 km)
* [Vlagyivosztok](http://hu.wikipedia.org/wiki/Vlagyivosztok) (9288 km, a [Csendes-óceán](http://hu.wikipedia.org/wiki/Csendes-%C3%B3ce%C3%A1n) partja)